Fanie du Preez gevonnisFanie Du Preez Woensdag in die hof. Foto: Nadine Watkins/90.6 FM Stereo Nuus Fanie du Preez (40) is Woensdag in die rondgaande hof in Vereeniging gevonnis vir die moord op sy vrou, Thea (43) en hul kinders, Carlia (17) en Phillip (14). Du Preez het sy gesin in die vroeë oggendure van 3 Desember 2015 in hul huis in Vanderbijlpark doodgeskiet. Regter Hennie de Vos het Du Preez op 1 November skuldig bevind op drie aanklagte van moord, ŉ aanklag van dwarsboming van die gereg en ŉ aanklag van die onwettige besit van vuurwapens. 90.6 FM Stereo Nuus berig De Vos het Woensdag in sy uitspraak gesê Du Preez is ten volle verantwoordelik vir sy dade en is nie deur eksterne faktore, soos drank of emosionele trauma, beïnvloed nie. Hy sê Du Preez het egter nie verantwoordelikheid vir sy optrede aanvaar nie en sedert die moorde voortdurend probeer om die blaam op iemand anders te plaas. Carlia, Thea en Phillip du Preez. Foto: Facebook Hy het bevind huisarres, soos Joan van Wyngaardt, Du Preez se ma, vroeër versoek het, sal nie ŉ gepaste vonnis vir die misdade wees nie. Volgens De Vos tel dit wel as versagtende omstandighede dat dit Du Preez se eerste oortreding is, maar kan die gevoelloosheid en wreedheid van die moorde nie geïgnoreer word nie. “Thea is van die reg ontneem om eendag ŉ ouma te wees. Carlia en Phillip is ontneem van liefde, hul eie kinders en ŉ toekoms,” het hy gesê. Volgens De Vos is die kans op rehabilitasie vir Du Preez skraal, aangesien die moorde sinneloos was en heeltemal uit selfsug gepleeg is. De Vos het Du Preez tot drie keer lewenslange tronkstraf gevonnis vir elk van die moorde, asook ŉ bykomende tien jaar tronkstraf vir dwarsboming van die gereg, sewe jaar tronkstraf vir die onwettige besit van ŉ vuurwapen en twee jaar tronkstraf vir die onwettige besit van ammunisie. Hy het gelas dat die vonnisse gelyklopend uitgedien word. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.